स्विटजरलैंड में टूरिस्ट प्लेन क्रैश, तीन लोगों की मौत
Breaking News Headlines Today, Pictures, Videos and More From Dainik Bhaskar (दैनिक भास्कर), narendra modi, rahul gandhi, amit shah, priyanka gandhi
स्विट्जरलैंड में शनिवार को पहाड़ी इलाके में टूरिस्ट प्लेन क्रैश हो गया। इस हादसे में 3 लोगों की मौत हो गई। प्लेन के क्रैश होने के कारणों का पता नहीं चल सका है। पुलिस अधिकारियों ने कहा कि पूरे मामले की जांच की जा रही है।
आज की अन्य प्रमुख खबरें...
मणिपुर के शिरुई में भूकंप का झटका, तीव्रता 3.2 आंकी गई
मणिपुर में शिरुई में शनिवार शाम 7.31 बजे 3.2 तीव्रता का भूकंप आया। राष्ट्रीय भूकंप विज्ञान केंद्र के अनुसार भूकंप का केंद्र शिरुई से 3 किमी उत्तर पश्चिम में 31 किमी की गहराई में था।
झारखंड के चतरा जिले में 7 IED बरामद, बम निरोधक दस्ते ने डिफ्यूज किए
झारखंड के चतरा जिले में शनिवार को सात इम्प्रोवाइज्ड एक्सप्लोसिव डिवाइस (IED) बरामद किए गए। पुलिस ने कहा कि हाल ही में आत्मसमर्पण करने वाले छह माओवादियों द्वारा मुहैया कराए गए इनपुट के आधार पर हंटरगंज और राजपुर थाना क्षेत्रों से IED बरामद किए गए। उन्होंने कहा कि IED में से प्रत्येक का वजन 1.5 किलोग्राम था, जबकि अन्य दो का वजन एक किलोग्राम था। उन्होंने कहा कि बम निरोधक दस्ते ने विस्फोटकों को डिफ्यूज कर दिया।
पटना में वाहन चेकिंग में पुलिसकर्मी को गोली मारी, घटना के बाद अपराधी फरार
पटना में दिनदहाड़े वाहन चेकिंग के दौरान अपराधियों ने फायरिंग कर दी। गोली एक सिपाही को लगी है। घटना पत्रकार नगर थाना इलाके के काली मंदिर रोड की है। जिस सिपाही को अपराधियों ने गाली मारी है, उसका नाम रामावतार बताया जा रहा है।
गोली सिपाही के घुटने में लगी है। उसे पटना के नर्सिंगहोम में भर्ती कराया गया है।दिनदहाड़े पटना में पुलिसकर्मी को गोली मारने की घटना से पुलिस महकमे में खलबली मच गई है। वारदात को अंजाम देने के बाद अपराधी फरार हो गए हैं। उन्हें पकड़ने के लिए पुलिस कोशिश कर रही है।
स्पेन के जारागोजा शहर में F-18 लड़ाकू विमान दुर्घटनाग्रस्त, पायलट सुरक्षित
स्पेन के ज़ारागोज़ा शहर में शनिवार को एक एयरबेस पर एक F-18 लड़ाकू विमान दुर्घटनाग्रस्त हो गया। इसका पायलट सफलतापूर्वक बाहर निकल गया। स्पेन के रक्षा मंत्रालय ने ट्विटर पर कहा, विमान बेस की सीमा के भीतर उतर रहा था, तभी इसमें आग लग गई।
उत्तराखंड में सिखों के पवित्र तीर्थ हेमकुंड साहिब के कपाट खुले
उत्तराखंड के चमोली जिले के गढ़वाल हिमालय में स्थित सिखों के पवित्र तीर्थ हेमकुंड साहिब के कपाट शनिवार को श्रद्धालुओं के लिए खोल दिए गए। सुखमनी साहिब जी की अरदास और पाठ किया गया। इसके बाद फूलों की वर्षा के बीच प्रसिद्ध गुरुद्वारा के खुलने के समय दो हजार से अधिक श्रद्धालु उपस्थित थे।
1984 सिख विरोधी दंगों के मामले में कांग्रेस नेता जगदीश टाइटलर के खिलाफ CBI ने चार्जशीट दायर की
CBI ने 1984 के सिख विरोधी दंगों से जुड़े पुल बंगश मामले में शनिवार को कांग्रेस नेता जगदीश टाइटलर के खिलाफ चार्जशीट दायर किया। CBI अधिकारियों के मुताबिक, तत्कालीन प्रधानमंत्री इंदिरा गांधी की हत्या के एक दिन बाद 1 नवंबर, 1984 को पुल बंगश इलाके में 3 लोगों की मौत हो गई थी। साथ ही एक गुरुद्वारे में आग लगा दी गई थी।
CBI ने दिल्ली की स्पेशल कोर्ट में दायर अपनी चार्जशीट में कहा है कि टाइटलर ने एक नवंबर 1984 को पुल बंगश गुरुद्वारा आजाद मार्केट में इकट्ठी हुई भीड़ को उकसाया था। इसके बाद भीड़ ने गुरुद्वारे को जला दिया, जिसमें तीन सिखों ठाकुर सिंह, बादल सिंह और गुरु चरण सिंह की जान गई थी।
एजेंसी ने टाइटलर के खिलाफ IPC की धारा 147 (दंगा), 109 (उकसाने) के साथ 302 (हत्या) के तहत आरोप लगाए हैं। इस पर 2 जून को सुनवाई होगी। पढ़ें पूरी खबर...
LOC के पास भारतीय सेना ने पाकिस्तानी घुसपैठिए को मार गिराया
जम्मू कश्मीर के पुंछ जिले में LOC पर शनिवार को एक पाकिस्तानी घुसपैठिए को मार गिराया गया। अधिकारियों ने शनिवार को यह जानकारी दी। अधिकारियों ने कहा कि घुसपैठिए को मेंढर सब डिवीजन के बालाकोट सेक्टर में तैनात जवानों ने ढेर कर दिया। जब वह सीमा पार से इस तरफ घुसने की कोशिश कर रहा था।
गुजरात में एक ही परिवार के 8 लोग समुद्र में डूबे, 6 की मौत, दो को बचा लिया गया
गुजरात के भरूच जिले में दो बच्चों सहित एक ही परिवार के छह लोग समुद्र में डूब गए। भरूच जिले की पुलिस अधीक्षक लीना पाटिल ने शनिवार को बताया कि वागरा तालुका के मुलर गांव के पास गांधार समुद्र तट पर यह घटना हुई। यहां शुक्रवार शाम एक परिवार पिकनिक मनाने आया था। अधिकारी ने कहा, परिवार के आठ सदस्यों में से छह समुद्र में डूब गए और दो को स्थानीय लोगों ने बचा लिया।
इस घटना में गोहिल परिवार के छह सदस्यों राजेश (33), योगेश (19), तुलसीबेन (20), जाह्नवी (3), आर्य (2) और रिंकल (15) की मौत हो गई।
तेज हवा के चलते CRPF बटालियन कैंप के बैरकों की छत गिरी, 10 जवान घायल हुए
छत्तीसगढ़ के जगदलपुर में तेज हवा के कारण CRPF बटालियन कैंप के कई बैरकों की छतें क्षतिग्रस्त हो गईं। जिसमें 10 जवान घायल हो गए हैं। उनका इलाज चल रहा है। CRPF के डिप्टी कमांडेंट विशाल वैभव ने बताया, इस घटना में हुए नुकसान का विस्तृत आकलन अभी नहीं हो पाया है, लेकिन करीब 30 लाख रुपये का नुकसान बताया जा रहा है।
दिल्ली के बुराड़ी में हेड कॉन्स्टेबल और उनकी पत्नी को गोली मारी गई
उत्तरी दिल्ली के बुराड़ी इलाके में दिल्ली पुलिस के 35 वर्षीय हेड कांस्टेबल और उसकी पत्नी को कुछ अज्ञात लोगों ने गोली मार दी। एक वरिष्ठ पुलिस अधिकारी ने बताया कि यह घटना शुक्रवार रात करीब पौने नौ बजे की है। आरोपी कथित तौर पर पुलिसकर्मी का मोबाइल फोन और करीब 4,000 रुपये नकद छीन ले गए। हेड कांस्टेबल के पेट में चोट लगी है, जबकि उसकी पत्नी के चेहरे के पास चोट आई है। अधिकारी ने बताया कि दोनों फिलहाल खतरे से बाहर हैं।
भारत में एक दिन में सामने आए कोरोना के 782 नए केस
भारत में शनिवार को एक दिन में कोरोना के 782 मामले सामने आए जबकि एक्टिव केस की संख्या घटकर 8,675 रह गई। ताजा मामलों के साथ, देश में COVID-19 के कुल केस 4.49 करोड़ हो गए। बीते 24 घंटो में छह लोगों ने अपनी जान गंवाई। इसी के साथ मौतों का आंकड़ा बढ़कर 5,31,824 हो गया।
स्वास्थ्य मंत्रालय की वेबसाइट के अनुसार, एक्टिव केस में अब कुल संक्रमणों का 0.02 प्रतिशत शामिल है, जबकि रिकवरी रेट 98.80 प्रतिशत है। बीमारी से ठीक होने वालों की संख्या बढ़कर 4,44,45,206 हो गई है। 
अमृतसर में BSF ने पाकिस्तानी ड्रोन मार गिराया, संदिग्ध ड्रग्स से भरा बैग बरामद
BSF के जवानों ने पाकिस्तान के एक और ड्रोन को मार गिराया है। ड्रोन से बंधे संदिग्ध नशीले पदार्थों से भरा एक बैग भी बरामद किया गया है। बता दें यह अमृतसर में एक रात में मार गिराया गया दूसरा ड्रोन है। BSF पंजाब फ्रंटियर ने ट्वीट कर इस बात की जानकारी दी। पढ़ें पूरी खबर...
जम्मू-कश्मीर के पुलवामा में NIA की छापेमारी, कई ठिकानों पर रेड
नेशनल इन्वेस्टिगेशन एजेंसी (NIA) ने जम्मू-कश्मीर में सात जिलों की 15 ठिकानों पर छापा मारा है। श्रीनगर, पुलवामा, अवंतीपोरा, अनंतनाग, शोपियां, पुंछ और कुपवाड़ा में ये छापेमारी आतंक से संबंधित दो मामलों को लेकर हो रही है। एक हफ्ते पहले भी NIA की टीम ने पुलवामा और शोपियां के कई ठिकानों पर रेड मारी थी। तब एजेंसी ने बडगाम, श्रीनगर सहित 13 लोकेशन पर सर्च ऑपरेशन चलाया था।
कांग्रेस नेता अलका लांबा बोलीं- गडकरी एकमात्र मंत्री जिनकी जबान नहीं, काम बोलता है
कांग्रेस नेता अलका लांबा ने केंद्रीय सड़क परिवहन मंत्री नितिन गडकरी की तारीफ की है। उन्होंने गडकरी का एक वीडियो शेयर करते हुए कहा कि एकमात्र मंत्री जिनकी जबान नहीं काम बोलता है। वीडियो में गडकरी बता रहे हैं कि पानीपत से दिल्ली आने वाली सड़क में 20 लाख टन कचरे का इस्तेमाल किया गया है।
दुबई 41 हजार करोड़ रुपए में बनाएगा चांद, 100 फुट ऊंची इमारत के ऊपर बनेगा
दुबई धरती पर चांद लाने की तैयारी कर रहा है। इसके लिए 41 हजार करोड़ रु. खर्च किए जाएंगे। कनाडा के उद्यमी माइकल हैंडर्सन 900 फुट के चांद के मॉडल को शक्ल देंगे। यह चांद 100 फुट ऊंची इमारत के ऊपर बनेगा। दुबई दुनिया की सबसे ऊंची इमारत व अन्य आर्किटेक्चरल आश्चर्यों के लिए जाना जाता है।
100 घंटे में बनकर तैयार हुआ 100 किमी का एक्सप्रेस-वे, गाजियाबाद और अलीगढ़ के बीच बनाया गया 
गाजियाबाद और अलीगढ़ के बीच बन रहे 118 किलोमीटर के एक्सप्रेस-वे के 100 किलोमीटर के हिस्से को सिर्फ 100 घंटे में ही बना लिया गया है। केंद्रीय सड़क एवं परिवहन मंत्री नितिन गडकरी ने शुक्रवार को एक्सप्रेस वे पर कंक्रीट बिछाने के काम को इतने कम समय में पूरा कर क्यूब हाईवे, L&T और गाजियाबाद अलीगढ़ एक्सप्रेसवे प्राइवेट लिमिटेड को उनकी इस अभूतपूर्व उपलब्धि पर बधाई देते हुए इसे गर्व का क्षण बताया है। उन्होंने कहा कि NH 34 का गाजियाबाद-अलीगढ़ के बीच का 118 किलोमीटर का सेक्शन बड़ी जनसंख्या वाले दोनों शहरों को जोड़ने में महत्वपूर्ण भूमिका निभाता है।